SENTENZA TAT-TRIBUNAL GĦAS-SERVIZZ PUBBLIKU

(L-Ewwel Awla)

15 ta’ Diċembru 2011

Kawża F‑30/10

Philippe de Fays

vs

Il-Kummissjoni Ewropea

“Servizz pubbliku — Uffiċjali — Sigurtà soċjali — Assigurazzjoni għall-inċidenti u għall-mard ikkaġunat mix-xogħol — Artikolu 73 tar-Regolamenti tal-Persunal — Rifjut li tiġi rikonoxxuta li marda hija kkaġunata mix-xogħol”

Suġġett: Rikors ippreżentat skont l-Artikolu 270 TFUE, applikabbli għat-Trattat Euratom taħt l-Artikolu 106a tiegħu, li permezz tiegħu P. de Fays jitlob, prinċipalment, l-annullament tad-deċiżjoni tal-Kummissjoni li tirrifjuta li tirrikonoxxi li l-marda li minnha jsofri hija kkaġunata mix-xogħol.

Deċiżjoni: Ir-rikors huwa miċħud. Ir-rikorrent għandu jbati l-ispejjeż kollha.

Sommarju

1. Uffiċjali — Rikorsi — Suġġett — Deċiżjoni — Inammissibbiltà

(Regolamenti tal-Persunal, Artikolu 91)

2. Uffiċjali — Rikorsi — Rikors ippreżentat kontra d-deċiżjoni ta’ ċaħda tal-ilment — Effett — Rinviju lill-qorti tal-att ikkontestat — Eċċezzjoni — Deċiżjoni li ma għandhiex natura konfermattiva

(Regolamenti tal-Persunal, Artikoli 90 u 91)

3. Uffiċjali — Sigurtà soċjali — Assigurazzjoni għall-inċidenti u għall-mard ikkaġunat mix-xogħol — Perizja medika — Setgħa diskrezzjonali tal-Kumitat Mediku — Limiti

(Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, l-ewwel subparagrafu tal-Artikolu 22(3))

4. Uffiċjali — Sigurtà soċjali — Assigurazzjoni għall-inċidenti u għall-mard ikkaġunat mix-xogħol — Perizja medika — Setgħa diskrezzjonali tal-Kumitat Mediku — Stħarriġ ġudizzjarju — Limiti — Obbligu ta’ motivazzjoni — Portata

(Regolamenti tal-Persunal, Artikolu 73; Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, Artikolu 22)

5. Uffiċjali — Sigurtà soċjali — Assigurazzjoni għall-inċidenti u għall-mard ikkaġunat mix-xogħol — Perizja medika — Kompożizzjoni tal-Kumitat Mediku — Rekwiżit ta’ speċjalizzazzjoni tal-membri — Assenza

(Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, it-tielet subparagrafu tal-Artikolu 22(1))

1. Ma hijiex il-qorti tal-Unjoni li għandha tagħmel dikjarazzjonijiet fuq id-dritt fil-kuntest tal-istħarriġ ta’ legalità skont l-Artikolu 91 tar-Regolamenti tal-Persunal. Għaldaqstant huma inammissibbli talbiet sabiex il-qorti tal-Unjoni tikkonstata li r-rikorrent jinsab fi stat ta’ inkapaċità għax-xogħol minħabba mard ikkaġunat mix-xogħol.

(ara l-punt 43)

Referenza:

Il-Qorti tal-Prim’Istanza: 12 ta’ Ġunju 2002, Mellone vs Il-Kummissjoni, T-187/01, punt 16

It-Tribunal għas-Servizz Pubbliku: 16 ta’ Mejju 2006, Voigt vs Il-Kummissjoni, F-55/05, punt 25, u l-ġurisprudenza ċċitata

2. L-ilment amministrattiv u ċ-ċaħda tiegħu, espressa jew implikata, huma parti integrali minn proċedura kumplessa u jikkostitwixxu biss kundizzjoni minn qabel sabiex issir kawża. F’dawn iċ-ċirkustanzi, ir-rikors, anki jekk formalment dirett kontra ċ-ċaħda tal-ilment, għandu l-effett li jressaq quddiem il-qorti l-att li jikkawża preġudizzju li kontra tiegħu ġie ppreżentat l-ilment, ħlief fil-każ fejn iċ-ċaħda tal-ilment għandha portata differenti minn dik tal-att li kontra tiegħu jkun sar l-ilment. Fil-fatt, deċiżjoni espliċita ta’ ċaħda ta’ lment tista’, fid-dawl tal-kontenut tagħha, ma tkunx ta’ natura konfermattiva tal-att ikkontestat mir-rikorrent. Dan huwa l-każ meta d-deċiżjoni li tiċħad l-ilment fiha eżami mill-ġdid tas-sitwazzjoni tar-rikorrent, ibbażata fuq punti ta’ liġi u ta’ fatt ġodda, jew meta temenda jew tikkompleta d-deċiżjoni oriġinali. F’dawn il-każijiet, iċ-ċaħda tal-ilment tikkostitwixxi att suġġett għal stħarriġ tal-qorti, li teħodha inkunsiderazzjoni fl-evalwazzjoni tal-legalità tal-att ikkontestat, jew tikkunsidraha bħala att li jikkawża preġudizzju li jissostitwixxi dan tal-aħħar.

(ara l-punt 45)

Referenza:

Il-Qorti tal-Ġustizzja: 28 ta’ Mejju 1980, Kuhner vs Il-Kummissjoni, 33/79 u 27/79, punt 9; 17 ta’ Jannar 1989, Vainker vs Il-Parlament, 293/87, punti 7 u 8

Il-Qorti tal-Prim’Istanza: 12 ta’ Diċembru 2002, Morello vs Il-Kummissjoni, T-338/00 u T-376/00, punt 35; 10 ta’ Ġunju 2004, Eveillard vs Il-Kummissjoni, T-258/01, punt 31; 14 ta’ Ottubru 2004, Sandini vs Il-Qorti tal-Ġustizzja, T-389/02, punt 49; 7 ta’ Ġunju 2005, Cavallaro vs Il-Kummissjoni, T-375/02, punti 63 sa 66; 25 ta’ Ottubru 2006, Staboli vs Il-Kummissjoni, T-281/04, punt 26

Il-Qorti Ġenerali tal-Unjoni Ewropea: 9 ta’ Diċembru 2009, Il-Kummissjoni vs Birkhoff, T-377/08 P, punti 50 sa 59 u 64; 21 ta’ Settembru 2011, Adjemian et al vs Il-Kummissjoni, T-325/09 P, punt 32

3. Mill-ewwel subparagrafu tal-Artikolu 22(3) tar-Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol jirriżulta li, sabiex il-Kumitat Mediku jkun jista’ validament jagħti opinjoni medika, huwa neċessarju li jkun jista’ jkun mgħarraf bid-dokumenti kollha li jistgħu jkunu utli għalih għall-evalwazzjonijiet tiegħu. Il-Kumitat Mediku jista’ jitlob testijiet addizzjonali u jikkonsulta esperti sabiex jikkompleta l-fajl li jkun ġie fdat lilu jew jikseb opinjonijiet utli sabiex iwettaq tajjeb il-missjoni tiegħu.

Barra minn hekk, meta jidher li, fid-dawl b’mod partikolari tal-kumplessità speċifika tal-kwistjonijiet mediċi mressqa lilu, id-data neċessarja għat-twettiq tal-missjoni tiegħu ma tinsabx, b’mod ċara u konkordanti, fil-proċess mogħti lilu, huwa l-Bord Mediku li għandu jiġbor l-informazzjoni utli kollha għall-evalwazzjoni tiegħu. F’dan ir-rigward, fil-każ fejn il-membri tal-Bord Mediku ma għandhomx għarfien speċifiku relatat mal-mard inkwistjoni, il-Bord Mediku huwa marbut li jiġbor kwalunkwe dokument li jista’ jkun utli għalih sabiex jibbaża l-evalwazzjonijiet tiegħu, u jekk ikun il-każ, jitlob testijiet addizzjonali u jikkonsulta esperti speċjalisti dwar dawn il-mardiet.

(ara l-punti 63 sa 65)

Referenza:

Il-Qorti tal-Prim’Istanza: 15 ta’ Diċembru 1999, Latino vs Il-Kummissjoni, T-300/97, punt 70

4. Il-missjoni li għandu l-Kumitat Mediku, prevista fl-Artikolu 22 tar-Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, li ssir evalwazzjoni totalment oġġettiva u indipendenti tal-kwistjonijiet ta’ natura medika tirrikjedi, minn naħa, li dan il-kumitat ikollu l-elementi kollha li jistgħu jkunu utli għalih u, min-naħa l-oħra, li l-libertà diskrezzjonali tiegħu tkun sħiħa. L-evalwazzjonijiet mediċi fil-veru sens tal-kelma, magħmula mill-Kumitat Mediku, għandhom jiġu kkunsidrati finali meta dawn ikunu maħruġa f’kundizzjonijiet regolari.

F’dan ir-rigward, il-qorti tal-Unjoni għandha setgħa tivverifika jekk hijiex regolari l-opinjoni tal-Kumitat Mediku dwar ir-rikonoxximent li l-oriġini tal-marda hija mix-xogħol, b’mod partikolari jekk tinkludix motivazzjoni għall-evalwazzjoni tal-kunsiderazzjonijiet li fuqhom hija bbażata, u jekk tistabbilixxix rabta li tinftiehem bejn il-konstatazzjonijiet mediċi li fiha u l-konklużjonijiet li tasal għalihom. Barra minn hekk, meta l-Kumitat Mediku għandu quddiemu kwistjonijiet ta’ natura medika li huma kumplessi u relatati ma’ dijanjosi diffiċli jew mar-rabta kawżali bejn il-kundizzjoni medika li qed tbati minnha l-persuna kkonċernata u l-eżerċizzju tal-attività professjonali tagħha ma’ istituzzjoni, għandu b’mod partikolari jispeċifika fl-opinjoni tiegħu l-elementi tal-fajl li fuqhom huwa jibbaża u jispeċifika, fil-każ ta’ diverġenza sinjifikattiva, ir-raġunijiet għaliex tbiegħed minn ċerti rapporti mediċi, preċedenti u rilevanti, li huma iktar favorevoli għall-persuna kkonċernata.

(ara l-punti 73 u 89)

Referenza:

It-Tribunal għas-Servizz Pubbliku: 14 ta’ Settembru 2010, AE vs Il-Kummissjoni, F-79/09, punti 64 u 65, u l-ġurisprudenza ċċitata

5. Ir-Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol ma jistabbilixxu ebda rekwiżit speċifiku ta’ speċjalizzazzjoni kemm għall-tabib maħtur mill-uffiċjal ikkonċernat kif ukoll għal dak maħtur mill-Awtorità tal-Ħatra. L-uniku rekwiżit jirrigwarda t-tielet tabib, peress li dan għandu jkollu, skont it-tielet subparagrafu tal-Artikolu 22(1) tal-imsemmi regolament, għarfien espert fl-evalwazzjoni u l-kumpens tad-dannu fiżiku. Għaldaqstant, ma jistax ikun sostnut raġonevolment li l-Kumitat Mediku kien ġie kompost b’mod irregolari għall-unika raġuni li l-membri tiegħu ma kellhomx għarfien tal-mard inkwistjoni.

(ara l-punti 83 u 84)